CELEX: 62019TN0634
Language: et
Date: 2019-09-19 00:00:00
Title: kohtuasi T-634/19: 19. septembril 2019 esitatud hagi – FC versus EASO

25.11.2019   
            
            
               ET
            
            
               Euroopa Liidu Teataja
            
            
               C 399/79
            
         
      19. septembril 2019 esitatud hagi – FC versus EASO
      (kohtuasi T-634/19)
      (2019/C 399/97)
      Kohtumenetluse keel: kreeka
      
         Pooled
      
      
         Hageja: FC (esindaja: advokaat B. Christianos)
      
         Kostja: Euroopa Varjupaigaküsimuste Tugiamet (EASO)
      
         Nõuded
      
      Hageja palub Üldkohtul:
      
                  —
               
               
                  tühistada EASO ametisse nimetava ametniku 20. juuni 2019. aasta otsus nr EASO/ED/2019/309, millega jäeti rahuldamata Euroopa Liidu ametnike personalieeskirjade artikli 90 lõike 2 alusel hageja esitatud 21. veebruari 2019. aasta kaebus;
               
            
                  —
               
               
                  tühistada EASO ametisse nimetava ametniku 14. detsembri 2018. aasta otsus nr EASO/ED/2018/365, millega hageja kõrvaldati ametist, peatati talle palga maksmine ja võeti talt juurepääs EASO hoonetesse;
               
            
                  —
               
               
                  mõista EASO-lt hageja kasuks välja hüvitis summas 6 504 eurot varalise kahju tekitamise eest;
               
            
                  —
               
               
                  mõista EASO-lt hageja kasuks välja hüvitis summas 250 000 eurot mittevaralise kahju ja tervisele kahju tekitamise eest; ja
               
            
                  —
               
               
                  mõista hageja kohtukulud välja EASO-lt.
               
            
         Väited ja peamised argumendid
      
      Hagi põhjenduseks esitab hageja neli väidet.
      
                  1.
               
               
                  Esimene väide, et vaidlustatud otsus on põhjendamata, sest selles rikutakse hageja õigust heale haldusele, eriti erapooletuse ja objektiivsuse põhimõtte seisukohast ning hageja põhiõigust olla ära kuulatud.
               
            
                  2.
               
               
                  Teine väide, et viisiga, kuidas vaidlustatud otsus avalikustati, rikuti hageja õigust tundliku teabe kaitsele, tema süütuse presumptsiooni ja proportsionaalsuse põhimõtet.
               
            
                  3.
               
               
                  Kolmas väide, et vaidlustatud otsuses on tehtud ilmne hindamisviga ning selles esitatud põhjendus on puudulik.
               
            
                  4.
               
               
                  Neljas väide, et vaidlustatud otsus kahjustab hageja kaitseõigust ja sisuliselt takistab tal seda teostada.